Karađorđeva zvezda

**Karađorđeva zvezda** je orden koji je dodeljivan u Kraljevini Srbiji, Kraljevini Jugoslaviji i koji se danas dodeljuje u Republici Srbiji.

## Orden Karađorđeve zvezde Kraljevine Srbije i Kraljevine Jugoslavije
Orden Karađorđeve zvezde Kraljevine Srbije i Kraljevine Jugoslavije je orden kojim su odlikovana lica za zasluge prema kralju i otadžbini, u miru i ratu. Ustanovljen je 1. januara 1904. godine kao uspomena na stogodišnjicu Prvog srpskog ustanka pod Karađorđevim vođstvom. Orden je sa mačevima ili bez mačeva.

Vojnički orden Karađorđeve zvezde ustanovljen je uredbom 28. maja 1915. godine. Dobijali su ga samo vojnici i borci podoficiri. Vojničkom varijantom Karađorđeve zvezde s mačevima odlikovano je 3417 lica. Ovaj vid odlikovanja uživao je naročita prava u Socijalističkoj Federativnoj Republici Jugoslaviji; ali se nije dodeljivao nakon 1945. godine, dok se u inostranim odnosima računao se kao 36. odlikovanje SFRJ po redosledu važnosti.

## Orden Karađorđeve zvezde Republike Srbije

Republika Srbija je ponovo uspostavila orden 2010. godine kada je Narodna skupština usvojila Zakon o izmenama i dopunama Zakona o odlikovanjima Republike Srbije. Orden Karađorđeve zvezde se u Zakonu navodi u Članu 8 (stav 3) i prema tom Zakonu Orden Karađorđeve zvezde ima tri stepena i dodeljuje se za naročite zasluge i uspehe u predstavljanju države i njenih građana. Od kako je ponovo uveden orden 2010. godine, prva osoba koja ga je dobila Ukazom Predsednika Republike Srbije o odlikovanjima povodom Dana državnosti Republike 2012. godine, je srpski teniser Novak Đoković.

Orden Karađorđeve zvezde Republike Srbije izrađen je po idejnom rešenju akademskog vajara Miroljuba Stamenkovića, redovnog profesora Fakulteta za primenjenu umetnost na predmetu Primenjeno vajarstvo.

## Izgled ordena 1904-1945

Karađorđeva zvezda je imala oblik belog emajliranog krsta, čiji su kraci završeni lučno, a isto se tako kraci u luku sužavaju ka mestu ukrštanja. Između krakova krsta pričvršćeni su zlatni zraci. Na mestu ukrštanja, na plavo emajliranoj tablici pričvršćeno je crveno ognjilo sa amblemom "Samo sloga Srbina spašava". Oko ovoga na vencu od belog emajla, napisano je "Za veru i slobodu – 1804". Na drugoj strani u crvenoj emajliranoj podlozi u zlatu izrađen dvoglavi beli orao, a oko njega na plavom emajlu natpis "Petar I – 1904". Ceo orden je pričvršćen na zlatnu krunu. Ako je sa mačevima, onda su između krakova krsta ukrštena dva mača.

Vojnički orden Karađorđeve zvezde je po obliku isti kao i oficirski orden.

## Vrste ordena 1904-1945
Karađorđeva zvezda je imala 4 reda. 
* Prvi red je imao crvenu lentu, koja se nosila preko desnog ramena na levom boku. Zvezda se nosila na levoj strani grudi.
* Drugi red se nosio oko vrata, sa zvezdom na levoj strani grudi.
* Treći red se nosio o vratu.
* Četvrti red se nosio o rupici drugog dugmeta.

Oficiri koji su imali četvrti red Karađorđeve zvezde sa mačevima nosili su je svakoga dana na levoj strani prsiju. Oni koji su imali više redove nosili su svakoga dana treći red o vratu.

Vojnički orden Karađorđeve zvezde je imao dva reda, srebrni i zlatni, sa ili bez mačeva.

## Reference

## Vanjske veze
* Istorija srpskih odlikovanja 
* Orden Karađorđeve zvezde